PE-meisie (7) is verkrag, doodgeskokSonja Payi ŉ 7-jarige meisie van Port Elizabeth wat Saterdag vermis geraak het, is doodgeskok en ook verkrag. Sonja Payi het Saterdagaand vermis geraak. Sy is deur ŉ onbekende man ontvoer toe sy omstreeks 19:00 saam met ŉ 6-jarige maatjie na ŉ snoepwinkel in New Brighton gestap het. Die twee maatjies het glo uit die huis uitgeglip om aartappelskyfies te gaan koop. Sonja se liggaam is Maandag in ŉ oop stuk veld in Struanway gevind. Kapt. André Beetge, polisiewoordvoerder, het Woensdag bevestig ŉ nadoodse ondersoek het gewys Sonja is dood weens ŉ elektriese skok. Sy is ook verkrag. Beetge het gesê die gebied waar Sonja se liggaam gevind is, is berug vir onwettige elektrisiteitverbindings. Die polisie ondersoek ŉ saak van moord en verkragting. Niemand is nog in verband met die voorval in hegtenis geneem nie.